
Érzelmi töltetű ingerek hatása a vizuális keresési teljesítményre

Az utóbbi két évtizedben egyre nő az olyan kutatások száma, melyek azt bizonyítják, hogy az érzelmek befolyással vannak a kognitív teljesítményre. Rendszerint az érzelmi inger kellemességének/kellemetlenségének hatását mutatták ki, de az érzelem intenzitásának hatását nem vizsgálták. Kísérletünkben azt vizsgáltuk, hogyan befolyásolják a vizuálisan bemutatott, érzelmi töltetű ingerek a vizuális keresést annak függvényében, hogy az inger milyen kellemesség (valencia) és milyen erősség (arousal) értékkel rendelkezik. A kísérleti ingeranyag 7 affektív töltetű képből (negatív, pozitív, semleges) és 7 számmátrixból áll, melyeket számítógépes program segítségével egymásra illesztettünk. A kísérleti személyek feladata az volt, hogy a számmátrixban az egymás utáni számokat keresve minél tovább jussanak el. Eredményünk szerint - azon túl, hogy az affektív ingerek befolyásolják a keresési teljesítményt - az erős negatív ingerek kevésbé rontják a teljesítményt, mint a közepes intenzitásúak.



